જીવનમાં ક્યારેક એવી પરિસ્થિતિ આવતી હોય છે કે લાગે બસ હવે કશું જ નહીં થઈ શકે. જીવનનો કોઈ અર્થ જ ન જડે. દરેકના જીવનમાં આવું વહેલે મોડે બનતું હોય છે. લુધિયાનાના આનંદ આર્નોલ્ડને ૧૩ વરસની નાની ઉંમરે આવા જ એક સંજોગોએ નૉક આઉટ કરી દીધો હતો. ૧૩ વરસની નાની વયે બોડી બિલ્ડરનું મિ. ગોલ્ડન લુધિયાનાનું ટાઈટલ જીત્યા બાદ દેખાવડા આનંદની સફળ કારર્કિદી રાહ જોઈ રહી હતી. કેટલાય સપનાઓ આંખોમાં આંજીને આનંદ જીવન પથ પર સડસડાટ દોડી રહ્યો હતો કે અચાનક તેને બ્રેક લાગી.